Առանց Երվանդ Ոսկանի (1855-1914) գեղարվեստական և մանկավարժական ակտիվ գործունեության դժվար է պատկերացնել XIX-XX դարերի սահմանագծին Կոստանդնուպոլսի մշակութային կյանքը: Մասնագիտական լավ կրթություն ստանալով Իտալիայում և Ֆրանսիայում` նա դարձավ ոչ միայն հայկական, այլև թուրքական իրականության մեջ համբավ վայելող հայ պրոֆեսիոնալ առաջին քանդակագործը: Ոսկանը բարձրարվեստ դիմաքանդակների, թեմատիկ և դեկորատիվ քանդակների ու արձանիկների, ինչպես նաև յուղաներկ կտավների ու ջրանկարների հեղինակ է, որոնցից շատերն այսօր պահվում են Երևանի և Ստամբուլի գեղարվեստական թանգարաններում ու մասնավոր հավաքողների մոտ: